Урысейм и кавказ сабийхэр
Урысейм и Следственнэ комитетым Кавказ Ищхъэрэм и республикэхэм къыщызэIуихынущ кадет еджапIэхэр.
Ар Ставрополь щыжиIащ УФ-м и Следственнэ комитетым и унафэщI Бастрыкин Александр (Ставрополь къыщызэIуахагъэххэщ апхуэдэ еджапIэ).
Бастрыкиным зэрыжиIамкIэ, Шэшэн, Дагъыстан, Къэбэрдей-Балъкъэр республикэхэм я унафэщIхэм мы Iуэхур къыдаIыгъащ. Къапщтэмэ, Къэбэрдей-Балъкъэрым и школитIым щыIэщ кадет классхэр. Май районым и Октябрь посёлкэм къыщызэIуаха школ-интернатым дыщыщыIам къыджаIащ мы гъэм абы щIэтIысхьэну хуеяуэ зэхьэзэхуар КъБКъУ-м щыIа зэпеуэм зэрыщхьэпрыкIар: цIыху 15 къащтэнум хэхуэн папщIэ щIалэ 86-рэ зэхьэзэхуащ.
Кхъухьлъатэзехуэу щыта, дзэм подполковникыу къыхэкIыжа, мы школ-интернатым и унафэщI Биттиров Борис зэрыжиIэмкIэ, республикэм и район псоми къикIа щIалэхэр — адыгэхэр, балъкъэрхэр, урысхэр, осетинхэр — зэдоджэ. Школ-интернатыр мы гъэм къэзыухахэм ящыщу 11 щIэтIысхьащ МВД-м, ФСБ-м, Гъунапкъэхъумэхэм я еджапIэ нэхъыщхьэхэм.
Биттировым жеIэ школ-интернатым щIэтIысхьэну хуейхэм я узыншагъэмрэ щIэныгъэм зэрыхэзагъэмрэ къызэрапщытэр. Урысыбзэ, математикэ, физкультурэ — а щыр дерс псоми я щхьэщ. «ДыщыхэдэкIэ, псом япэ идгъэщыр унагъуэшхуэм, унагъуэ хуэмыщIам щыщхэмрэ дзэм хэту е хабзэхъумэ IэнатIэм пэрыту яукIам я бынхэмрэщ.
Республикэм щыщу дызэупщIахэм къызэралъытэмкIэ, апхуэдэ еджапIэм мыхьэнэшхуэ иIэщ. «Ди бынхэр щыдгъэкIащ: япэщIыкIэ зэрыджэгун хьэпшып, итIанэ диплом къахудощэху», — жеIэ налшыкдэс КъуэщIысокъуэ Мыхьэмэт. И унэцIэр къыджезыIэн зымыда налшыкдэсым къыхигъэщащ: «Тхьэм и шыкурщ кадет еджапIэхэр зэрыдиIэнур! Кавказым щыщ щIалэхэр дзэм ирамыджэу къызэраублэрэ, дэ цIыхуфэ къыдаплъыжыркъым. Нэхъапэм дзэм ирамыгъэшэн щхьэкIэ Iулъхьэ ирату щытамэ, иджы драгъэшын щхьэкIэ ахъшэ ират. Кадет еджапIэхэр къызэрызэIуахыр и щыхьэту къыщIэкIынущ къэралым и унафэщIхэм, апхуэдэурэ екIуэкIмэ, Кавказыр яфIэкIуэдынкIэ зэрыхъунур къазэрыгурыIуам».
Оленинэ Верэ.
«МК в Кабардино-Балкарии».
